25 Rêxistinên Sivîl Guhertina Demografîk li Efrînê Şermezar Dikin
Şêxo dibêje ku rêjeya Kurdan li Efrînê ji % 25 kêmtir bûye ku berê % 96 nîfûsa herêmê Kurd bûn
25 sazî û rêxistinên sivîl yên Sûrî û Kurd bi daxuyanîyeke hevbeş guhertina demografîk ku Tirkîyê li Efrînê pêk tîne, şermezar kirin. Di daxuyanîyê de bal li ser koçberkirina Kurdan ya bi darê zorê hate kişandin û hate gotin ku 300 hezar Kurd ji warên xwe derbider bûne. “Herwiha 400 hezar Ereb û Tirkmenên ji deverên din li şûna Kurdan li Efrînê hatine bi cîh kirin,” daxuyanîyê got. Berdevkê Rêxistina Mafê Mirovan ya Efrînê. , Îbrahîm Şêxo ji Dengê Amerîka re got ku rêjeya Kurdan li Efrînê ji % 25 kêmtir bûye. Wî bi bîr xist ku berê % 96 nîfûsa herêmê Kurd bûn. “Di dema dawî de jibo cîhkirina wan Ereb û Tirkmenan wargehên nû tên ava kirin û ew pêvajo bi fînanskirina rêxistina Îxwan El-Muslîmîn tê kirin”. Daxuyanîya hevbeş dîyar dike ku armanca Tirkîyê ji guhertina demografîk li Efrînê jinavbirina nasnameya wê ya Kurdî ye. “Loma ziman, al û nîşaneyên Tirkî li ser herêmê tên ferz kirin, herwiha şûnwarên dîrokî tên dizîn û talan kirin û pîrozgehên Êzîdî jî tên rûxandin”. Şêxo ji Neteweyên Yekbûyî daxwaz kir ku bêdengîya xwe bişkîne û helwesteke xurt nîşan bide. “Kiryarên li Efrînê diqewimin binpêkirina qanûnên navnetewî ne. Divê dawî li dagîrkerîya Tirkîyê were, koçber vegerin warên xwe, guhertina demografîk raweste û sûcdar werin ceza kirin”, Şêxo bi berdewamî got. Hêjayî bi bîrxistinê ye ku raportên navnetewî û yên sazîyên hiqûqî Tirkîyê û komên çekdar yên girêdayî wê bi tawanên şer û yên dijî mirovahîyê li Efrînê sûcdar dikin.